Poštovane dame i gospodo, poštovani narodni poslanici, otvaram Prvu posebnu sednicu Narodne skupštine Republike Srbije u 2008. godini. Dozvolite mi da, povodom 15. februara – Dana državnosti i Dana vojske Srbije – svim građanima i vojnicima čestitam praznik. Takođe, svim vernicima pravoslavne veroispovesti čestitam praznik Sretenje gospodnje. Obaveštavam vas da su pozvani da Prvoj posebnoj sednici Narodne skupštine Republike Srbije, pored narodnih poslanika i izabranog predsednika Republike Borisa Tadića, prisustvuju i predsednik Vlade Republike Srbije, potpredsednik Vlade i ministri u Vladi, načelnik Generalštaba Vojske Srbije, predsednik Ustavnog suda Srbije, predsednik Vrhovnog suda Srbije, guverner Narodne banke Srbije, Zaštitnik građana, Poverenik za informacije od javnog značaja, predsednik Saveta Državne revizorske institucije, predsednik i članovi Republičke izborne komisije, predsednik Srpske akademije nauka i umetnosti, rektori univerziteta, predstavnici tradicionalnih crkava i verskih zajednica, kao i predstavnici diplomatskog kora. Dozvolite mi da u vaše i svoje ime pozdravim prisutne goste. Poštovani narodni poslanici i uvaženi gosti, ovu Posebnu sednicu sazvao sam na osnovu člana 114. stav 3. Ustava Republike Srbije, prema kojem, prilikom stupanja na dužnost, predsednik Republike pred Narodnom skupštinom polaže zakletvu. Svim narodnim poslanicima dostavljen je Izveštaj Republičke izborne komisije o sprovedenim izborima za predsednika Republike, održanim 20. januara, 3. i 12. februara 2008. godine. Republička izborna komisija je, na osnovu utvrđenih rezultata ponovljenog glasanja, utvrdila da je za predsednika Republike, u skladu sa članom 21. stav 1. Zakona o izboru predsednika Republike, izabran Boris Tadić, koji je na ponovljenom glasanju, sa dobijenih 2.304.467 glasova, dobio najveći broj glasova. Na taj način, stekli su se uslovi da predsednik Republike, saglasno članu 114. stav 3. Ustava Republike Srbije, pred Narodnom skupštinom POLOŽI ZAKLETVU. Podsećam vas da se, prema članu 182. Poslovnika Narodne skupštine Republike Srbije, zakletva polaže čitanjem naglas Ustavom utvrđenog teksta zakletve. Posle pročitanog teksta, predsednik Republike potpisuje tekst zakletve. Molim gospodina Borisa Tadića, izabranog predsednika Republike, da pred Narodnom skupštinom Republike Srbije položi zakletvu. Molim narodne poslanike da ustanu.
''Zaklinjem se da ću sve svoje snage posvetiti očuvanju suverenosti i celine teritorije Republike Srbije, uključujući i Kosovo i Metohiju kao njen sastavni deo, kao i ostvarivanju ljudskih i manjinskih prava i sloboda, poštovanju i odbrani Ustava i zakona, očuvanju mira i blagostanja svih građana Republike Srbije i da ću savesno i odgovorno ispunjavati sve svoje dužnosti''. (Pevanje himne.)
Molim Borisa Tadića, predsednika Republike, da potpiše tekst zakletve. Dozvolite mi da u vaše i svoje ime čestitam Borisu Tadiću stupanje na dužnost predsednika Republike Srbije. Reč ima izabrani predsednik Srbije Boris Tadić.
Zahvaljujem, gospodine predsedniče. Dame i gospodo, poštovani poslanici, vaše ekselencije, izborom predsednika Republike Srbija je završila proces konstituisanja državnih institucija posle donošenja novog Ustava Republike Srbije. Sve državne institucije – Narodna skupština Republike Srbije, Vlada Srbije i predsednik Republike su temelj stabilnosti zemlje. Svi moramo da radimo punim kapacitetom i ne sme biti zastoja u tom radu. Poštovani poslanici, na nama je velika odgovornost, odbrana interesa građana Srbije, ekonomski napredak zemlje, evropska perspektiva i očuvanje suvereniteta i integriteta Srbije. To su naši najvažniji zadaci. Građani s pravom od nas očekuju da radimo za njihovu dobrobit, zato su nas i izabrali na ove odgovorne funkcije. Građani su svojim izborom postavili cilj. Važno je da oko ključnih pitanja ostvarimo jedinstvo, ali nije jedinstvo cilj sam po sebi, već je cilj program za koji su građani glasali. Glasali su da Srbija bude jaka i stabilna, ekonomski prosperitetna, uvažena zemlja, članica EU. Pred ovim domom Narodne skupštine želim da jasno potvrdim – nikada neću odustati od borbe za naše Kosovo i svom snagom ću se boriti da Srbija bude u EU. Poštovani narodni poslanici, dame i gospodo, vaše ekselencije, ja vam se zahvaljujem na pažnji i očekujem da će naša saradnja i ubuduće biti od koristi za sve građane Srbije. Još jednom hvala.
Zahvaljujem. Zaključujem Prvu posebnu sednicu Narodne skupštine Republike Srbije u 2008. godini. Molim vas da prisustvujete koktelu u centralnom holu Doma Narodne skupštine Republike Srbije. Zahvaljujem.